**Joh. 14:9-11 & Mat. 7:24-27**

**“Dissipels volg Jesus se gehoorsaamheid.”**

*Andries Burger, GK Pinetown, 5 Mei 2019 – FOKUSMAAND #1*

Kinders **OPNEEM**

Voor sy hemelvaart het Jesus ŉ belangrike en baie sentrale opdrag aan sy kerk, aan ons gegee – om dissipels te maak en hulle te leer om alles te onderhou wat Hy geleer het.

Is dit dan nie bitter hartseer dat hierdie opdrag nie sentraal staan in dit waarmee baie gemeentes hulle besig hou nie – dalk ook in ons gemeente...

Party gelowiges doen dit besonder goed – selfs sonder dat hulle besef dat dit is wat hulle doen,

maar baie, ek wil amper sê die meeste, is so besig met die gewone gang van ons lewens in die wêreld dat die maak van dissipels nie op ons “te doen lysie” is nie.

Dit pas tog nie by ons as liggaam van Christus, huisgesin van God nie.

Die maak van dissipels wat leer om te gehoorsaam wat Jesus geleer het moet sentraal wees in enige en elke gemeente ook in hierdie gemeente, netso in enige en elke gelowige se lewe – ek en jy...

Maar voordat jy dissipels kan maak, moet jy self eers ŉ dissipels wees.

Dit is waarop ons in hierdie maand wil fokus – om dissipels van Jesus te wees.

ŉ Dissipel van Jesus is ŉ navolger van Jesus – jy vólg Hom.

Jy gaan waar en wanneer Hy wil hê jy moet gaan en jy bly weg waar Hy sê jy moet wegbly,

jy dink soos Hy jou leer en nie anders nie,

jy sê wat Hy voorskryf,

jy doen wat Hy wil hê jy moet doen.

Ons gaan ons dissipelskap van vyf kante af benader – om Jesus in vyf dinge na te volg –

in sy gehoorsaamheid, in sy diensbaarheid, in sy gebruik van die Bybel, in sy liefde en dan – sy maak van dissipels.

Die doel is nie net om beter te verstaan wat dit dissipelskap beteken nie,

maar om dit al beter te doen

Dissipels is nie bewonderaars wat verstaan nie,

ons is navolgers wat volg en doen wat Jesus ons leer.

Vanoggend fokus ons daarop dat “Dissipels Jesus in sy gehoorsaamheid volg.”

**<< Lees Joh. 14:9-11 & Mat. 6:24-27>>**

Jesus het die wet van God volkome nagekom in letter en beginsel, Hy was sonder sonde, perfek gehoorsaam aan God, die Vader.

Dit geld nie net vir sy persoonlike heiligheid in nakoming van al die gebooie nie, maar ook in wat Hy gesê het en hoe Hy gelewe het:

* **Joh. 8:26**, *25Hulle vra Hom toe: “Wie is jy?”Jesus het hulle geantwoord: “Waarom praat Ek eintlik nog met julle? 26Ek kan baie dinge oor julle sê en 'n oordeel oor julle uitspreek; maar Hy wat My gestuur het, is geloofwaardig, en net wat Ek by Hom gehoor het, sê Ek vir die wêreld.”*

As daar nou een mens was wat uit sy eie kon praat en doen, dan was dit Jesus omdat Hy God se Seun was en sonder sonde.

Maar Hy sê nie wat Hy wil nie, Hy sê net wat Hy by die Vader gehoor het.

* **Joh. 8:42** *42Maar Jesus sê vir hulle: “As God julle Vader was, sou julle My liefhê, want Ek het van God af gekom, en hier is Ek nou. Ek het immers ook nie uit my eie gekom nie, maar Hý het My gestuur.*
* **Joh. 14:9** 9*… Wie My sien, sien die Vader. … Die woorde wat Ek met julle praat, praat Ek nie uit my eie nie; maar dit kom van die Vader wat in My bly en sy werke doen.*

Uit Jesus se gesprekke en uit sy optrede kon sy dissipels die Vader leer ken.

Die aangrypendste vir my is sy onderdanigheid en gehoorsaamheid in Getsemane en aan die kruis.

Hy kon self ŉ legioen engele oproep om Hom te beskerm, maar sy Vader het Hom gestuur, en daarom vra Hy sy Vader om die lydingsbeker by Hom te laat verbygaan.

En as sy Vader dit nie toestaan nie, dan aanvaar Hy dit en bly gehoorsaam om enduit te doen wat die Vader wil.

Dissipels van Jesus, ons wat Hom volg, moet Hom ook in sy gehoorsaamheid volg.

Toe Hy sy dissipels roep om Hom te volg – is dit wat hulle gedoen het.

* **Mark. 1:17,18**; *17Hy het toe vir hulle (Petrus en Andreas) gesê: “Kom hier! Kom saam met My, en Ek sal julle vissers van mense maak.” 18Onmiddellik het hulle die nette gelos en Hom gevolg.*
* Toe Hy hulle later vra of hulle nie ook wil weggaan soos ander dissipels wat hulle rug op Hom gedraai het, toe bly hulle omdat hulle besef het dat Hy die woorde van ewige lewe het, dat Jesus die Heilige van God is (Joh. 6:67-69)

Dit is God se direkte opdrag dat ons na Jesus moet luister:

* **Mat. 17:5,** Toe Moses en Elia saam Jesus op die berg verskyn praat God uit ŉ helderligte wolk, *“Dit is my geliefde Seun oor wie Ek My verheug. Luister na Hom.”*

Gehoorsaamheid is nie populêr in die wêreld nie want gehoorsaamheid vra onderdanigheid, nederigheid.

Die wêreld leer dat ons self baas is, dat ons vir niemand hoef te luister nie, dat ons self in beheer is en moet wees. Deur die hele Bybel leer God dat ons nie soos hulle moet wees nie. Ons gedrag moet wys dat Hy in beheer is en ons aan Hom onderdanig is.

Om te luister is om te doen.

Stel jou voor ŉ ma sê vir haar dogter om haar kamer te gaan opruim:

Dan bedoel sy nie haar dogter moet inskryf vir ŉ kamer-opruim kursus nie. Sy bedoel ook nie die dogter moet haar vriende nooi sodat hulle ŉ studie kan maak van wat dit beteken om jou kamer op te ruim, en wat die voordele daarvan sou wees, en hoe bly dit die ma sal maak as sy dit sou doen nie.

Gaan ruim jou kamer op, beteken eintlik net dat jy moet opstaan en dit gaan doen.

Waarom sal dit dan anders wees wanneer ons Here, ons Koning, aan ons opdragte gee?

Wonder jy watter opdragte?

Kom ek herinner jou aan ŉ paar –

Daar is lewensopdragte vir jou persoonlike lewe –

lees gerus hoe Jesus die gebooie in Mat 5 verklaar as baie dieper as sigbare reëls –

as jy kwaad is vir sy broer het reeds moord gepleeg. Hou dan op daarmee, en volg Jesus in sy opoffering selfs vir sy vyande.

So kan jy elkeen daarvan neem...

Daar is opdragte teenoor ander gelowiges in die gemeente –

as een verdwaal los die ander en gaan soek die verdwaalde een – ek dink nie ons doen dit goed nie...

as iemand iets verkeerd doen gaan spreek hom persoonlik aan – daar is soveel voorbeelde in ons geskiedenis waar mense liewer onttrek en loop as om sake aan te spreek...

soek eers die koninkryk van God voor jy jou bekommer oor die sorge van more – ook hier is daar te veel voorbeelde dat swaarkry ons nie meer op die koninkryk laat fokus nie, maar soms selfs minder...

Moenie wegbly van gemeentes se byeenkomste nie...

Moedig mekaar aan om goed te doen...

Laat julle opbou soos lewende stene...

Wees gasvry teenoor vreemdelinge...

Gebruik jou gawes tot opbou van die gemeente...’

Bid vir mekaar, bid vir die ouderlinge, bid vir die regering...

Lees maar die Bybel, kom erediens toe, woon die Bybelstudies by – en sien wat Jesus leer –

wat Hy self leer, of deur sy profete en sy apostels.

Dit help egter nie om te weet en nie te doen nie.

Om te hoor en nie te doen nie is soos om jou huis op sand te bou. Pragtige huis waarvoor ander jou prys.

Maar as die stortreën kom, dan spoel dit weg.

Wanneer God se finale toets kom in jou lewe dan sal al jou kennis van wat God wil hê jou niks baat nie. Sonder doen is die kennis niks werd nie.

Dissipels is navolgers wat vólg en wat dóen wat die Here wil.

Dit is soos om ŉ huis op rots te bou.

Dis moeite om fondasies te grou en dis werk wat meestal nie eens sigbaar is nie.

Maar die stortreën en die winde kan maar kom, so ŉ huis staan vas.

En so is dit om te doen wat die Here ons leer.

Dit kom nie sonder moeite nie –

soms skud dit ons tot in ons fondamente – opoffering kom nie van self nie, vernedering van jouself nog moeiliker.

Maar wanneer God se finale toets kom – dan is jy vas en veilig op sy fondamente.

Wat doen jy met wat jy oor God leer?

Maak jy jou Bybel toe as jy klaar gelees het, klaar gebid het en lewe maar voort soos gister?

Wat gebeur met die preekboodskap as jy na die erediens tee drink – en by die huis, deur die week?

Dit is my werk, en ander predikers, om die Woord so duidelik te maak as wat ons kan –

dit is jou werk om na die luister dit te gaan uitleef in praktyk.

As jy dit nie prakties uitvoer nie dan bou jy op sand!

Uit ons eie sondige aard kan ons egter nie in ons eie krag gehoorsaam wees nie.

Waarom was Jesus gehoorsaam?

* **Joh. 14:31**, ***31****maar die wêreld moet weet dat Ek die Vader liefhet en daarom doen wat die Vader My beveel het.*
* **Joh. 14:10**, ***10****Glo jy nie dat Ek in die Vader is en die Vader in My nie? Die woorde wat Ek met julle praat, praat Ek nie uit my eie nie; maar dit kom van die Vader wat in My bly en sy werke doen.*

Jesus se liefde dring Hom tot gehoorsaamheid – nie plig of vrees nie, liefde vir sy Vader.

Jesus is intiem verenig met die Vader, die Vaders is **in** Jesus en

dit is die Vader in Hom wat die gehoorsaamheid bewerk.

En so is dit met ons ook...

* **Joh. 14:15-20***,****15****“As julle My liefhet, sal julle my opdragte uitvoer.* ***16****Ek sal die Vader vra, en Hy sal vir julle 'n ander* ***Voorspraak*** *stuur om vir ewig by julle te wees,* ***17****naamlik die* ***Gees*** *van die waarheid. Die wêreld kan Hom nie ontvang nie, omdat hulle Hom nie sien en Hom nie ken nie. Maar julle ken Hom, omdat Hy by julle bly en in julle sal wees. 18“Ek sal julle nie as weeskinders agterlaat nie; Ek kom weer na julle toe.* ***19****Nog net 'n klein rukkie, en dan sien die wêreld My nie meer nie, maar julle sien My, omdat Ek lewe en julle sal lewe.* ***20****Daardie dag sal julle weet dat Ek in my Vader is en julle in My en Ek in julle.*

Het jy Jesus lief – het jy Hom regtig lief?

Baie sê dat hulle Hom lief het maar as jy luister wat hulle sê, of jy kyk wat hulle doen, as jy kyk waar hulle is (en waar hulle nie is nie) bv. wanneer ander kinders van God bymekaar kom om Hom te aanbid en te prys...

dan wonder jy of hulle nie te maklik praat nie maar eintlik steeds net vir hulle self lief is en dit waarvan hulle hou en aan gewoond is, hulle vriende en plesiere...

Vrees vir oordeel kan nie gehoorsaamheid enduit volhou nie – dit kan ons hoogstens gryp om in angstigheid na uitkoms te gryp.

Pligsbesef en wilskrag kan ten beste tydelike opflikkeringe veroorsaak.

Net as jy Hom liefhet sal jou lewe dit deurlopend wys, sodat dit duidelik hoorbaar en sigbaar sal wees en bly in jou gehoorsame uitvoering van sy opdragte.

Omdat Hy in jou is deur sy Gees – ons in Jesus wat in die Vader is en daarom ons wat deur Jesus in die Vader is. En Hy wat deur sy Gees maak dat ons wil en dat ons kan gehoorsaam wees.

Daarom kán ons wat in Christus glo, en daarom sál ons wat Hom liefhet

Hom navolg in sy gehoorsaamheid.

Dissipels wees, is gehoorsaam wees; en gehoorsaamwees is om te doen wat Hy leer.

Kom ons doen dit elke dag meer en meer...

Amen